CELEX: 32017D0369
Language: da
Date: 2017-02-27 00:00:00
Title: Rådets gennemførelsesafgørelse (EU) 2017/369 af 27. februar 2017 om at underkaste methyl-2-[[1-(cyclohexylmethyl)-1H-indol-3-carbonyl]amino]-3,3-dimethylbutanoat (MDMB-CHMICA) kontrolforanstaltninger

3.3.2017   
            
            
               DA
            
            
               Den Europæiske Unions Tidende
            
            
               L 56/210
            
         RÅDETS GENNEMFØRELSESAFGØRELSE (EU) 2017/369
   af 27. februar 2017
   om at underkaste methyl-2-[[1-(cyclohexylmethyl)-1H-indol-3-carbonyl]amino]-3,3-dimethylbutanoat (MDMB-CHMICA) kontrolforanstaltninger
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets afgørelse 2005/387/RIA af 10. maj 2005 om udveksling af oplysninger om, risikovurdering af og kontrol med nye psykoaktive stoffer (1), særlig artikel 8, stk. 3,
   under henvisning til forslag fra Europa-Kommissionen,
   under henvisning til udtalelse fra Europa-Parlamentet (2), og
   ud fra følgende betragtninger:
   
               (1)
            
            
               I medfør af afgørelse 2005/387/RIA udarbejdede det udvidede videnskabelige udvalg under Det Europæiske Overvågningscenter for Narkotika og Narkotikamisbrug på et særligt møde en risikovurderingsrapport om det nye psykoaktive stof methyl-2-[[1-(cyclohexylmethyl)-1H-indol-3-carbonyl]amino]-3,3-dimethylbutanoat (MDMB-CHMICA), og rapporten blev efterfølgende forelagt Kommissionen og Rådet den 28. juli 2016.
            
         
               (2)
            
            
               MDMB-CHMICA er klassificeret som en syntetisk cannabinoidreceptoragonist. Syntetiske cannabinoidreceptoragonister, som også kaldes syntetiske cannabinoider, er en gruppe stoffer med forskelligartet kemisk sammensætning, som virker på en måde svarende til Δ9-tetrahydrocannabinol (Δ9-THC), den vigtigste psykoaktive komponent i cannabis. Δ9-THC og de syntetiske cannabinoider, naphtalen-1-yl(1-pentyl-1H-indol-3-yl)methanon (JWH-018) og 1-(5-fluorpentyl)-1H-indol-3-yl]-(naphthalen-1-yl)-methanon (AM-2201) er cannabinoidreceptoragonister, som er underkastet kontrol i henhold til De Forenede Nationers konvention af 1971 om psykotrope stoffer.
            
         
               (3)
            
            
               MDMB-CHMICA er højpotent, og de meget forskellige mængder af forbindelsen i produkter, som er »legale rusmidler«, udgør en stor risiko for akut toksicitet.
            
         
               (4)
            
            
               MDMB-CHMICA har været tilgængeligt på narkotikamarkedet i Unionen i hvert fald siden august 2014 og er blevet fundet i 23 medlemsstater. Stoffet sælges typisk under forskellige mærkenavne som et »legalt rusmiddel«-produkt i »head shops« og via internettet som en »legal« erstatning for cannabis. De foreliggende oplysninger tyder på, at MDMB-CHMICA produceres som pulver i bulk af kemiske virksomheder i Kina. Det importeres til Unionen, hvor det enten bearbejdes og pakkes til kommercielle rygeblandinger eller sælges som pulver. Der foreligger ingen oplysninger om, at MDMB-CHMICA produceres i Unionen.
            
         
               (5)
            
            
               MDMB-CHMICA indtages typisk ved at ryge en urteblanding, som enten stammer fra et brugsklart kommercielt »legalt rusmiddel«-produkt eller, sjældnere, er hjemmelavet. I kommercielle produkter er det normalt ikke angivet, om produktet indeholder MDMB-CHMICA eller nogen anden form for syntetisk cannabinoidreceptoragonist. Mange personer, som udsættes for MDMB-CHMICA, kan derfor være uvidende om, at de indtager stoffet. Desuden kan sådanne forbrugere være uvidende om, i hvilken dosis de indtager stoffet. Fremstillingsprocessen kan også medføre en ujævn fordeling af stoffet i plantematerialet med det resultat, at nogle produkter kan have »hot pockets«, hvor cannabinoidet er højt koncentreret, hvilket øger risikoen for akut toksicitet og masseforgiftninger.
            
         
               (6)
            
            
               De foreliggende oplysninger tyder på, at MDMB-CHMICA anvendes af cannabisbrugere, psykonauter og personer, som jævnligt testes for narkotikaanvendelse, herunder i fængsler.
            
         
               (7)
            
            
               Selv om der ikke foreligger specifikke oplysninger om MDMB-CHMICA's mulige virkninger på de umiddelbare sociale omgivelser eller samfundet som helhed, indikerer flere rapporter, at stoffet kan forårsage voldelige tendenser og aggression. Derudover har fund af MDMB-CHMICA i sager om formodet spirituskørsel vist, at der er en potentielt bredere risiko for den offentlige sikkerhed.
            
         
               (8)
            
            
               Otte medlemsstater har rapporteret i alt 28 dødsfald og 25 akutte forgiftninger, hvor MDMB-CHMICA blev påvist. Hvis MDMB-CHMICA bliver mere bredt tilgængeligt og anvendt, kan det få betydelige følger for enkeltpersoners sundhed og folkesundheden.
            
         
               (9)
            
            
               Der foreligger meget begrænsede oplysninger om organiserede kriminelle gruppers forbindelse til fremstilling, distribution og levering af samt handel med MDMB-CHMICA inden for Unionen.
            
         
               (10)
            
            
               MDMB-CHMICA er ikke på listen over stoffer, som ifølge De Forenede Nationers enkeltkonvention af 1961 angående narkotiske midler eller De Forenede Nationers konvention af 1971 om psykotrope stoffer skal underkastes kontrol. Det er dog opført på listen over stoffer, som skal drøftes ved det 38. møde i WHO's Ekspertudvalg for Narkotikaafhængighed, som udsteder anbefalinger til De Forenede Nationers Narkotikakommission om de kontrolforanstaltninger, som udvalget finder passende.
            
         
               (11)
            
            
               MDMB-CHMICA har ingen dokumenterede eller anerkendte human- eller veterinærmedicinske anvendelser. Bortset fra dette stofs anvendelse som referencemateriale ved analyse og til videnskabelig forskning i dets kemi, farmakologi og toksikologi som følge af dets opdukken på narkotikamarkedet har det så vidt vides ingen andre anvendelser.
            
         
               (12)
            
            
               Risikovurderingsrapporten viser, at der kun foreligger begrænset videnskabelig dokumentation om MDMB-CHMICA, og påpeger, at der er behov for yderligere forskning. De foreliggende oplysninger og den foreliggende dokumentation om de sundhedsmæssige og sociale risici, som stoffet frembyder, er tilstrækkeligt grundlag til at underkaste MDMB-CHMICA kontrolforanstaltninger i hele Unionen.
            
         
               (13)
            
            
               Eftersom 10 medlemsstater fører kontrol med MDMB-CHMICA efter national lovgivning i overensstemmelse med deres forpligtelser i henhold til De Forenede Nationers konvention af 1971 om psykotrope stoffer, og fem medlemsstater benytter andre lovgivningsforanstaltninger til at føre kontrol med det, vil det, hvis stoffet underkastes kontrolforanstaltninger i hele Unionen, bidrage til at undgå problemer med grænseoverskridende lovhåndhævelse og retligt samarbejde og give beskyttelse mod de farer, som stoffets tilgængelighed og brug af stoffet kan indebære.
            
         
               (14)
            
            
               Afgørelse 2005/387/RIA tillægger Rådet gennemførelsesbeføjelser for at kunne reagere hurtigt og på grundlag af ekspertise på EU-plan på fremkomsten af nye psykoaktive stoffer, som medlemsstaterne har påvist og indberettet, ved at underkaste disse stoffer kontrolforanstaltninger i hele Unionen. Da betingelserne og proceduren for at udløse udøvelsen af sådanne gennemførelsesbeføjelser er opfyldt, bør der vedtages en gennemførelsesafgørelse for at underkaste MDMB-CHMICA kontrol i hele Unionen.
            
         
               (15)
            
            
               Afgørelse 2005/387/RIA er bindende for Danmark, som derfor deltager i vedtagelsen og anvendelsen af nærværende afgørelse, der gennemfører afgørelse 2005/387/RIA.
            
         
               (16)
            
            
               Afgørelse 2005/387/RIA er bindende for Irland, som derfor deltager i vedtagelsen og anvendelsen af nærværende afgørelse, der gennemfører afgørelse 2005/387/RIA.
            
         
               (17)
            
            
               Afgørelse 2005/387/RIA er ikke bindende for Det Forenede Kongerige, som derfor ikke deltager i vedtagelsen af nærværende afgørelse, som gennemfører afgørelse 2005/387/RIA, og som ikke er bindende for og ikke finder anvendelse i Det Forenede Kongerige —
            
         VEDTAGET DENNE AFGØRELSE:
   Artikel 1
   Det nye psykoaktive stof methyl-2-[[1-(cyclohexylmethyl)-1H-indol-3-carbonyl]amino]-3,3-dimethylbutanoat (MDMB-CHMICA) underkastes kontrolforanstaltninger i hele Unionen.
   Artikel 2
   Hurtigst muligt, men senest den 4. marts 2018 træffer medlemsstaterne i overensstemmelse med deres nationale lovgivning de foranstaltninger, der er nødvendige for at underkaste det nye psykoaktive stof omhandlet i artikel 1 kontrolforanstaltninger og strafferetlige sanktioner som fastsat i deres lovgivning i overensstemmelse med deres forpligtelser i henhold til De Forenede Nationers konvention af 1971 om psykotrope stoffer.
   Artikel 3
   Denne afgørelse træder i kraft dagen efter offentliggørelsen i Den Europæiske Unions Tidende.
   Denne afgørelse anvendes i overensstemmelse med traktaterne.
   
      Udfærdiget i Bruxelles, den 27. februar 2017.
      
         
            På Rådets vegne
         
         K. MIZZI
         
            Formand
         
      
   
   
      (1)  EUT L 127 af 20.5.2005, s. 32.
   
      (2)  Udtalelse af 14.2.2017 (endnu ikke offentliggjort i EUT).